ΓΡΑΠΤΗ ΕΡΩΤΗΣΗ E-3775/97 υποβολή: Nikitas Kaklamanis (UPE) προς την Επιτροπή (21 Νοεμβρίου 1997)

Θέμα: Ψυχικώς πάσχοντες

Η Ένωση Νευροψυχιατρικών κλινικών Αθηνών - Αττικής με επίσημη ανακοίνωσή της, κατήγγειλε την τραγική κατάσταση που επικρατεί στο χώρο της περίθαλψης των ψυχικώς πασχόντων στην Ελλάδα.

Η παντελής αδιαφορία της ελληνικής πολιτείας για τα προβλήματα των ιδιωτικών ψυχιατρικών κλινικών οδήγησε τις τελευταίες σε δεκαπενθήμερη αναστολή εισαγωγής νέων ασθενών σε αυτές.

Το ημερήσιο νοσήλειο που προσφέρει το κράτος στις ιδιωτικές κλινικές είναι καθηλωμένο από το 1992 στις 7.000 δρχ., ενώ το αντίστοιχο στις δημόσιες ψυχιατρικές κλινικές ανέρχεται στις 30.000 δρχ.

Την ίδια στιγμή το 50% των ψυχικώς πασχόντων της Ελλάδος νοσηλεύεται στις ιδιωτικές κλινικές είτε γιατί τις προτιμούν, είτε γιατί ο δημόσιος τομέας αδυνατεί να νοσηλεύσει το σύνολο αυτών των ασθενών που ανέρχονται περίπου σε 9.000 άτομα.

Με δεδομένο ότι η Ε.Ε. χρηματοδοτεί χρόνια τώρα την ψυχιατρική περίθαλψη στην Ελλάδα, ζητώ να με ενημερώσετε:

1. Πόσα χρήματα έχουν δοθεί μέχρι τώρα για αυτό το σκοπό και πόσα προβλέπονται για τα προσεχή χρόνια;

2. Με βάση την αρχή της ίσης ανταγωνιστικότητας του δημοσίου και ιδιωτικού φορέα αλλά και του δικαιώματος του ασθενούς να επιλέγει το γιατρό ή το θεραπευτήριο της αρεσκείας του, θέλω να πληροφορηθώ ποιές είναι οι προϋποθέσεις ώστε και ο ιδιωτικός φορέας να μπορούσε να ενισχυθεί από την Ε.Ε. για βελτίωση της υποδομής του και καλύτερη περίθαλψη των ψυχικώς πασχόντων;

3. Ζητώ να πληροφορηθώ αν τα χρήματα που έχουν δοθεί μέχρι στιγμής στην Ελλάδα έχουν αξιοποιηθεί σωστά. Έγινε έρευνα; Ποιά τα πορίσματα;

4. Αν πιστεύετε ότι η τακτική αυτή της ελληνικής κυβέρνησης συνιστά παραβίαση κανόνων και αρχών της Ε.Ε., σε τί ενέργειες πρόκειται να προβείτε για αντιμετώπιση της κατάστασης;

Απάντηση του κ. Flynn εξ ονόματος της Επιτροπής (26 Ιανουαρίου 1998)

1. Η Ευρωπαϊκή Επιτροπή θα ήθελε να πληροφορήσει το αξιότιμο μέλος του Κοινοβουλίου ότι η οικονομική συμβολή της για το σύστημα ψυχιατρικής περίθαλψης στην Ελλάδα περιορίζεται στην έκτακτη οικονομική ενίσχυση στο πλαίσιο του προγράμματος Β του κανονισμού (ΕΟΚ) 815/84 της 26ης Μαρτίου 1984 για την έκτακτη οικονομική ενίσχυση υπέρ της Ελλάδας στον κοινωνικό τομέα ((ΕΕ L 88, 31.3.1984 )) που αφορά τη μεταρρύθμιση του συστήματος ψυχιατρικής περίθαλψης στην Ελλάδα. Στόχος αυτού του ειδικού προγράμματος είναι η μείωση του αριθμού ατόμων που εισέρχονται στα μεγάλα κρατικά ψυχιατρικά νοσηλευτικά ιδρύματα, η πρόληψη της χρόνιας παραμονής των ασθενών στα ιδρύματα αυτά και η προώθηση της κοινωνικής αποκατάστασης των ασθενών με μακροχρόνια παραμονή στα ψυχιατρικά ιδρύματα. Οι ενέργειες στο πλαίσιο αυτού του κανονισμού ολοκληρώθηκαν κατά τα τέλη του 1995. Η συμβολή της Κοινότητας κατά τη διάρκεια της 12ετούς περιόδου εφαρμογής του προγράμματος ανέρχεται στο συνολικό ποσό των 50 εκατομμυρίων ECU περίπου.

2. Έγκειται στην αρμοδιότητα των εθνικών αρχών να επιληφθούν των ειδικών προβλημάτων στις ιδιωτικές ψυχιατρικές κλινικές στην Ελλάδα.

3. Η τελική έκθεση επί της εφαρμογής του Κανονισμού (ΕΟΚ) 815/84 υποβλήθηκε από την Επιτροπή στο Συμβούλιο και στο Κοινοβούλιο το Δεκέμβριο του 1995 ((COM (95) 668 τελικό )). Καταλήγει στο συμπέρασμα ότι οι στόχοι του κανονισμού αυτού έχουν επιτευχθεί και ότι ο αντίκτυπός του ήταν σημαντικός. Μερικές από τις ενέργειες, που άρχισαν στο πλαίσιο του κανονισμού με στόχο την κοινωνικο-οικονομική αποκατάσταση των ασθενών με μακροχρόνια παραμονή σε ψυχιατρικά ιδρύματα, συνεχίζονται σήμερα με το επιχειρησιακό πρόγραμμα «καταπολέμησης του αποκλεισμού από την αγορά εργασίας» στο πλαίσιο της κοινοτικής ενίσχυσης για την Ελλάδα 1994-1999.

4. Η Επιτροπή δεν συμμερίζεται την άποψη του αξιότιμου μέλους του Κοινοβουλίου. Στην προσπάθεια για τη συνέχιση και παγίωση της μεταρρύθμισης του συστήματος ψυχιατρικής περίθαλψης που άρχισε με τον προαναφερόμενο κανονισμό, οι ελληνικές αρχές εκπονούν σήμερα ένα δεκαετές πρόγραμμα δράσης (1997-2006). Η Επιτροπή θα εξετάσει ποιες ενέργειες του προγράμματος αυτού θα μπορούσαν να ενισχυθούν οικονομικά στο πλαίσιο του προαναφερόμενου επιχειρησιακού προγράμματος για τα υπόλοιπα έτη της προγραμματικής περιόδου 1994-1999.